Kammerkórinn Carmina

Kammerkórinn Carmina er íslenskur kammerkór sem hefur einbeitt sér að flutningi tónlistar úr íslenskum handritum fyrri alda, sem og tónlist eftir meistara endurreisnarinnar í evrópskri tónlist. Stofnandi og stjórnandi kórsins er Árni Heimir Ingólfsson tónlistarfræðingur.

Kórinn hélt sína fyrstu tónleika á Sumartónleikum í Skálholtskirkju í júní 2004 og flutti þar tónlist eftir endurreisnartónskáldið Josquin des Prez. Næstu tónleikar voru á Sumartónleikum í Skálholti sumarið 2005 og þar var sungin tónlist við texta úr Ljóðaljóðum eftir ýmsa meistara endurreisnarinnar.

Árið 2007 kom út fyrsta geislaplata kórsins, með tónlist úr íslensku söngbókinni Melódía (Rask 98), frá um 1660-70, en stjórnandi kórsins hefur stundað rannsóknir á íslenskri tónlistarsögu og handritum fyrri alda sem innihalda tónlist.<ref>{{Vefheimild|url=https://gripla.arnastofnun.is/index.php/gripla/article/view/525|titill=Enn einn „útlenskur tónn í Rask 98|höfundur=Árni Heimir Ingólfsson|útgefandi=Gripla|ár=2021|mánuðurskoðað=6. ágúst|árskoðað=2025}}</ref> Diskurinn hlaut afar góðar viðtökur; hann hlaut Íslensku tónlistarverðlaunin sem diskur ársins og var einnig valinn besti klassíski diskur ársins af gagnrýnendum Morgunblaðsins. Þá hlaut diskurinn mikið lof hjá David Fallows í breska tímaritinu Gramophone og var hann valinn einn af diskum mánaðarins þar. Árið 2010 kom út diskurinn Hymnodia sacra, með tónlist úr íslensku handriti séra Guðmundar Högnasonar í Vestmannaeyjum frá árinu 1742. Sá diskur hlaut einnig Íslensku tónlistarverðlaunin sem diskur ársins og hlaut lofsamlega dóma gagnrýnenda. Nýjasta útgáfa kórsins eru hljóðritanir sem fylgdu með bók Árna Heimis Ingólfssonar, Tónlist liðinna alda, og gefnar voru út á streymisveitum árið 2019.

Kammerkórinn Carmina hefur komið fram á fjölda tónleika erlendis. Kórinn flutti Melódíu-efnisskrá sína á Stockholm Early Music Festival árið 2006, og hélt tónleika með íslenskri tónlist á Spitalfields-tónlistarhátíðinni í Lundúnum 2010. Þá hélt kórinn tónleika á hátíðinni Wege durch das Land í Þýskalandi árið 2010. Á Íslandi hélt kórinn tónleika í Kristskirkju á Listahátíð í Reykjavík og hátíðinni Við Djúpið á Ísafirði 2010, og hélt EBU-jólatónleika á vegum Ríkisútvarpsins árið 2011 sem var útvarpað í yfir 20 löndum. Þá voru hljóðritanir kórsins uppistaðan í tveimur þáttum um íslenska tónlist fyrri alda á BBC Radio 3, í nóvember 2007 og í janúar 2025.

 Hljóðritanir 

 Melódía. Íslenskt söngvasafn frá 17. öld. Smekkleysa SMK 56, 2007.
 Hymnodia sacra. Íslensk sálmabók frá 18. öld. Smekkleysa 74, 2010.
 Tónlist liðinna alda''. Smekkleysa, 2019.

 Tilvísanir 

Flokkur:Íslenskir kórar